
IOTA SIMPLE RULES, AZ ADNEX MODELL ÉS AZ RMI ALKALMAZÁSA A PETEFÉSZEK-DAGANATOK KÓRISMÉZÉSÉBEN

Kulcsszavak: Petefészek daganat, IOTA, ADNEX Modell, RMI
Bevezetés: Bármilyen méhfüggelék-daganat helyes diagnózisa elengedhetetlen ahhoz, hogy a betegek a megfelelő kezelésben részesüljenek. A mindennapi gyakorlatban az ultrahangvizsgálat fontos szerepet játszik ezek preoperatív elkülönítésében és jellemzésében. A diagnózis egyszerűbb felállítása céljából, olyan vizsgálók számára is, akik kevesebb tapasztalattal rendelkeznek, számos pontrendszert állítottak fel.
Célkitűzések: Dolgozatunk célja felmérni és összehasonlítani a IOTA (International Ovarian Tumor Analysis) csoport által javasolt két diagnosztikus módszer (IOTA Simple Rules és ADNEX Modell), illetve az RMI (Risk of Malignancy Index) pontosságát és alkalmazási korlátait.
Anyag és módszer: Prospektív tanulmányunkban a 2022-es évben a marosvásárhelyi I. sz. Szülészeti és Nőgyógyászati Klinika méhfüggelék-patológiával műtétre beutalt betegeket vizsgáltuk. A műtét előtt minden betegnél hüvelyi ultrahangvizsgálat történt. A fentebb említett diagnosztikus pontrendszerek segítségével értékeltük a petefészek képleteket, amelyeket összehasonlítottunk a műtétek során nyert szövettani minták eredményeivel.
Eredmények: Az általunk vizsgált 127 betegből a szövettani eredmény alapján 90 petefészek-daganat bizonyult benignusnak, 37 pedig malignusnak. A IOTA Simple Rules módszer alkalmazhatóságának kritériumai 111 esetben (87,41%) teljesültek. Ezekben az esetekben a módszer szenzitivitása 91,67%, specificitása pedig 89,66% volt. Az ADNEX Modell és az RMI minden esetben értékelhető eredményt adott. Az előbbi szenzitivitása 89,19%, specificitása pedig 86,67% volt, az utóbbinak a szenzitivitása 75,68%, specificitása pedig 88,89% volt.
Következtetés: Mindhárom vizsgált módszer használata egyszerű, és megfelelő hatékonysággal rendelkezik. Az RMI eredményét nagyban befolyásolja a szérum CA-125 szintje, aminek következtében a IOTA csoport által javasolt két pontrendszer megbízhatóbbnak bizonyult.



